
La Unió reconeix nou iniciatives que transformen l’atenció sanitària i social en els primers Premis de la Comunitat de Bones Pràctiques
La primera edició ha rebut 201 candidatures de 49 entitats, una mostra del coneixement i la capacitat d’innovació que es genera dins de les organitzacions sanitàries i socials a Catalunya
Els guardons s’han lliurat durant la 7a Jornada +FUTUR, que ha reunit més de 350 professionals i directius al CaixaForum Barcelona, per identificar les decisions que han de permetre transformar avui les organitzacions del futur i connectar les bones pràctiques de les entitats de salut i socials amb les tendències internacionals del sector
Barcelona, 6 d’octubre de 2026. La Unió, Associació d’Entitats Sanitàries i Socials, ha reunit més de 350 professionals i directius al CaixaForum Barcelona en la 7a Jornada +FUTUR, sota el lema “Autenticitat per liderar, lideratge per transformar”, per abordar les decisions que condicionen aquesta transformació: com superar la fragmentació de l’atenció, adaptar els models organitzatius, incorporar la tecnologia, respondre a la manca de professionals i avançar en la integració sanitària i social. La jornada ha comptat amb el suport de Pfizer, Merk, MSD i la Fundació la Caixa.
Després de gairebé deu anys, el Projecte +FUTUR de La Unió planteja un pas més: identificar què està funcionant dins de les organitzacions, compartir-ho i facilitar que es pugui aplicar en altres entorns. La Comunitat de Bones Pràctiques articula aquest treball connectant experiències de les entitats, generant espais d’intercanvi entre professionals i incorporant aprenentatges d’altres sistemes sanitaris i socials.
En aquest marc, La Unió ha lliurat els primers Premis de la Comunitat de Bones Pràctiques, que han reconegut nou iniciatives entre les 201 candidatures presentades per 49 entitats. Són experiències que donen resposta a problemes concrets: millorar les transicions entre l’hospital i el domicili, coordinar l’atenció a persones amb cronicitat avançada, planificar l’atenció domiciliària, prevenir complicacions cardiovasculars, reduir medicació inadequada o reforçar la capacitat de decisió de les persones amb problemes de salut mental.
Els guardons s’han concedit en les categories Ens movem per les Persones, Innovem per Transformar i Som Talent Emergent. La consellera de salut, Olga Pané, ha estat l’encarregada de lliurar els guardons a les iniciatives reconegudes. En la cloenda, la consellera ha reconegut el paper de La Unió en l’evolució del sistema de salut i la relació construïda amb el Departament al llarg dels anys. “La Unió és un actiu amb el qual compartim moltes coses. Compartim objectius i compartim també la voluntat de gestionar de la millor manera possible els recursos que tenim”, ha afirmat. Aquesta col·laboració ha estat cabdal per afavorir la continuïtat de les polítiques de salut, que Pané ha identificat com un dels factors que expliquen la solidesa del sistema.
També ha posat l’accent en la capacitat de l’entitat per anticipar els reptes del sistema: “La Unió no és aliena a les necessitats de la societat i del país. En aquest sentit, ha recordat que el Projecte +FUTUR ja havia identificat fa anys reptes que avui continuen marcant l’agenda, com l’envelliment, el canvi climàtic i la tecnologia.
Pané ha valorat especialment la capacitat per convertir la innovació en transformació compartida: identificar què funciona, transferir les bones pràctiques i ajudar a escalar-les. També ha felicitat La Unió per la creació dels Premis de la Comunitat de Bones Pràctiques i ha assenyalat que les 202 candidatures presentades evidencien unes ganes reals de millorar i transformar el sistema. “Ajudeu-nos a canalitzar-les i, sobretot, atreviu-vos a millorar les coses”, ha conclòs.

Autenticitat per liderar, lideratge per transformar
En la inauguració de la Jornada, la directora general de La Unió, Roser Fernández, ha advertit que l’esgotament del sistema i la frustració davant de canvis que no acaben de produir-se obliguen a actuar amb més determinació. “No necessitem més discursos ni més plans teòrics. Necessitem noves mirades i capacitat de resolució. Necessitem lideratges que afrontin els problemes del present sense ajornar constantment les decisions”, ha afirmat.
Davant d’aquesta situació, Fernández ha reivindicat l’autenticitat com una condició per liderar la transformació. “Per transformar no hem de ser més perfectes. Hem de ser més autèntics”, ha assenyalat. Una autenticitat que ha vinculat amb el coratge per qüestionar allò que no funciona, impulsar els canvis necessaris i assumir les decisions que comporten”.
Aquesta mirada s’ha traslladat a la conversa entre Andrea Fuentes, seleccionadora de l’equip espanyol de natació artística, i el coordinador del Projecte +FUTUR, Carles Oliete. A partir de l’experiència de Fuentes en l’esport d’alt rendiment, el diàleg ha abordat la confiança en els equips, la relació entre exigència i cura, la gestió de la pressió, el desenvolupament del talent i la resistència al canvi, traslladant aquests aprenentatges als reptes de les organitzacions sanitàries i socials.
Fuentes ha defensat un lideratge basat en crear les condicions perquè les persones i els equips puguin créixer, generar confiança i atrevir-se a superar barreres. “Liderar és descobrir què mou cada persona i connectar-ho amb un propòsit compartit”, ha assenyalat.
Des de la seva experiència, aquesta manera de liderar pren encara més rellevància quan els recursos són limitats: l’equip, la confiança i la capacitat de generar les condicions per avançar esdevenen determinants. I quan arriben més recursos, és la cultura construïda durant el camí la que permet continuar creixent.
Un altre dels fils de la Jornada ha estat com fer possibles les decisions necessàries per transformar. Per a Roser Fernández, el repte no és només saber què cal fer, sinó com portar-ho a la pràctica. “Fallem en els ‘com’: com ens escoltem, com decidim, com representem, com gestionem les discrepàncies, com assumim responsabilitats, com rendim comptes, com construïm confiances". Uns “com” que ha vinculat a una governança capaç de construir acords i generar les condicions perquè els canvis es produeixin.
Aquesta reflexió s’ha traslladat a l’espai de debat “Les decisions que transformen”, que ha plantejat als participants una pregunta concreta: quines decisions cal prendre avui per transformar les organitzacions sanitàries i socials del futur?
El debat s’ha articulat al voltant de quatre àmbits: persones i talent; intel·ligència artificial i salut digital; comunitat i territori; i persones i famílies, abordant els principals canvis necessaris per avançar en cadascun d’ells.

Comunitat de Bones Pràctiques, Compartir X Millorar
La transformació, però, no parteix de zero. Les organitzacions sanitàries i socials ja estan desenvolupant respostes a problemes concrets, i la Comunitat de Bones Pràctiques de La Unió neix per identificar aquest coneixement, connectar els professionals que el generen i facilitar que les experiències que funcionen puguin ser compartides, adaptades i transferides.
La Comunitat compta ja amb més de 300 bones pràctiques i combina una plataforma interactiva amb un repositori d’experiències amb espais d’intercanvi entre professionals i organitzacions, eines per facilitar la implementació d’iniciatives i un campus docent i de coneixement. També promou la connexió amb observatoris nacionals i internacionals i la participació en projectes demostratius i transformadors. 
En aquest marc, La Unió ha lliurat la primera edició dels Premis de la Comunitat de Bones Pràctiques, que ha rebut 201 candidatures de 49 entitats i ha reconegut nou iniciatives. 
Tornar a casa amb seguretat després d’un ingrés, anticipar les necessitats de les persones ateses al domicili, evitar complicacions cardiovasculars, garantir una medicació més segura o donar més capacitat de decisió a les persones amb problemes de salut mental. Són alguns dels impactes de les nou experiències reconegudes en la primera edició dels Premis a les Millors Bones Pràctiques de la Comunitat de La Unió, lliurats en el marc de la Jornada +FUTUR.
Les 201 candidatures mostren també l’abast del coneixement que es genera des de la pràctica quotidiana de les organitzacions. “Les organitzacions sanitàries i socials generen cada dia coneixement, innovació i solucions que milloren l'atenció a les persones. El repte és aconseguir que aquestes experiències no quedin circumscrites a una única organització, sinó que es comparteixin, s'avaluïn, es transfereixin i puguin generar impacte en el conjunt del sistema.”
“La Unió connecta la innovació que neix a les entitats de salut i socials per compartir-la, transferir-la i multiplicar-ne l’impacte.”
La convocatòria dels Premis ha permès, a més, ampliar la Comunitat amb noves organitzacions i incorporar noves experiències que permeten observar cap a on s’està produint la transformació del sector.

Tres transformacions, tres impactes directes en les persones
El primer premi de la categoria Som talent emergent ha estat per a “SAD 4.0: Transformant les transicions assistencials: atenció integrada social i sanitària per a la permanència al domicili”, de la Corporació Sanitària Parc Taulí. El projecte integra la resposta sanitària i social per facilitar un retorn segur al domicili de persones amb necessitats complexes. El model contribueix a reduir les altes demorades, els ingressos evitables i els reingressos i, sobretot, afavoreix que les persones puguin continuar vivint en el seu entorn habitual.
En la categoria Ens movem per les persones, el primer premi ha reconegut la “Comunitat de Pràctica Clínica (CPC) a l’Alt Empordà: experiència en cronicitat avançada”, de la Fundació Salut Empordà. La iniciativa connecta professionals de diferents disciplines, dispositius i nivells assistencials per oferir una resposta més integrada a les persones amb cronicitat avançada. El seu impacte es concreta en una millor coordinació i continuïtat de l’atenció, superant la fragmentació entre serveis i organitzacions.
El primer premi d’Innovem per transformar ha estat per a “Planificar per cuidar millor: transformació de l’Atenció Domiciliària al CAP Comte Borrell”, del Consorci d’Atenció Primària de Salut Barcelona Esquerra – CAP Comte Borrell. La transformació organitzativa ha permès passar d’un model principalment reactiu a una atenció domiciliària planificada. Actualment, el 100% dels pacients ATDOM tenen l’atenció planificada, reforçant la longitudinalitat i la continuïtat assistencial.

Innovacions diferents amb una mateixa mirada: les persones
Els segons premis i les experiències finalistes reforcen aquest mateix fil conductor.
En Ens movem per les persones, el segon premi ha estat per al PADAH: Programa d’Atenció Domiciliària a l’Alta Hospitalària, de la Corporació de Salut del Maresme i la Selva. El programa facilita una transició segura entre l’hospital i el domicili per a persones amb una pèrdua d’autonomia sobrevinguda, afavorint la recuperació funcional i la permanència a casa. El programa ja ha atès més de 1.200 persones. La iniciativa “Planificar és cuidar-se: Voluntats Anticipades en Salut Mental”, del Parc Sanitari Sant Joan de Déu, ha estat reconeguda com a finalista per reforçar l’autonomia, l’apoderament i la capacitat de les persones per decidir sobre la seva atenció, incorporant també les seves necessitats socials i preferències personals.
En Innovem per transformar, el segon premi ha reconegut la Plataforma d’Atenció Integral a pacients de molt alt risc vascular (PAI-HF), de la Corporació de Salut del Maresme i la Selva, que incorpora intel·ligència artificial al cribratge, l’estratificació del risc i el suport a la decisió clínica per identificar millor els pacients, millorar l’assoliment dels objectius terapèutics i prevenir esdeveniments cardiovasculars. El projecte CAP360, del Consorci Sanitari de l’Anoia – CAP Igualada Nord, ha estat finalista amb un model que reorganitza l’Atenció Primària a partir de les necessitats i la complexitat de les persones, amb millores en accessibilitat, longitudinalitat, coordinació i experiència.
Finalment, en Som talent emergent, el segon premi ha estat per a “Lideratge jove i transformació digital de la DPO”, de Salut Sant Joan de Reus – Baix Camp, una iniciativa que automatitza i centralitza un procés corporatiu, redueix càrregues administratives i facilita als professionals informació en temps real per prendre decisions. El projecte finalista “Codi Medicament: reducció de fàrmacs inapropiats i visites a Urgències geriàtriques”, del Consorci Sanitari de Terrassa, posa el focus directament en les persones grans polimedicades, amb una prescripció centrada en la persona que contribueix a millorar la seguretat i l’adequació farmacològica.


Aprendre del món, inspirar des de Catalunya 
Mirem el Futur amb una mirada oberta al Món és un dels lemes que inspira des de fa gairebé deu anys el Projecte +FUTUR de La Unió. Una mirada que ara també s’incorpora a la Comunitat de Bones Pràctiques.
Aquesta dimensió internacional ha tingut un espai propi a la Jornada amb el +FUTUR Global Update 2026: Aprendre del món. Inspirar des de Catalunya que ha connectat les tendències globals amb l’experiència de les organitzacions catalanes, abordant el repte mundial dels professionals de la mà d’Alba Llop-Gironés, de l’OMS Europa, i compartint experiències en innovació, compromís mediambiental i integració social i sanitària. Davant d’aquest escenari, Natalia Allué, referent de l’Acció Internacional de La Unió, ha situat aquesta mirada amb una estratègia de doble direcció: aprendre del món, contrastant respostes, anticipant tendències i identificant aprenentatges que puguin accelerar la transformació de les organitzacions; i inspirar des de Catalunya, donant visibilitat internacional als models, el coneixement i les bones pràctiques que es desenvolupen al nostre sistema.
"Catalunya té un enorme capital de coneixement i innovació dins de les seves organitzacions sanitàries i socials. El repte és fer-lo visible, connectar-lo i aconseguir que allò que funciona pugui ser compartit, transferit i escalat. Amb la Comunitat de Bones Pràctiques volem convertir aquest coneixement en una palanca de transformació del sistema i, alhora, projectar la capacitat d'innovació del model català més enllà de les nostres fronteres".

Sobre el projecte +FUTUR
El Projecte +FUTUR de La Unió va néixer fa gairebé deu anys per anticipar els grans reptes del sector sanitari i social i ha evolucionat des de la prospectiva cap a un espai de lideratge compartit, coneixement i transformació.
Davant de reptes com l’evolució demogràfica, els nous models d’atenció i de professionalisme, la transformació digital, el canvi climàtic o l’augment de les desigualtats, La Unió planteja una nova etapa orientada a passar de la prospectiva a la transformació i del coneixement a l’impacte: anticipar els canvis, connectar talent, coneixement, bones pràctiques i mirada internacional, i impulsar decisions que ajudin les organitzacions a transformar-se.

Sobre La Unió
La Unió és una Associació d'Entitats Sanitàries i Socials que amb més de 50 anys de trajectòria és referent de la singularitat del model sanitari i social català que des de la pluralitat, la transversalitat i la territorialitat aplega més de 115 entitats, amb més de 770 dispositius assistencials sanitaris i socials i més de 75.000 professionals, amb presència a tot Catalunya i en totes les línies assistencials: primària, hospitals, sociosanitaris, salut mental, rehabilitació, gent gran, discapacitats. És una associació d'organitzacions de persones que treballen per a les persones, que des del respecte a la diversitat comparteixen el compromís social per a la millora de la salut i el benestar, contribuint en les polítiques públiques a través de la gestió ètica professionalitzada, la innovació i l'avaluació de resultats orientada a la millora contínua.

